runetrust/blame-folketinget-dk huggingface dataset:
Hans Christian Schmidt (V), 2014-04-10:
Det er jo godt, at man en gang mellem, når man skal vurdere situationer, husker at tage dem med, der har erfaringerne, og ikke kun lader sin beslutningskraft hvile på dem, der er nødt til at lave beregninger og modeller, og som ikke aner en pind om, hvad der foregår ude i det virkelige liv.
Keld Albrechtsen (EL), 1998-05-07:
Jeg vil godt spørge igen: I dommen fastslår Domstolen på den ene side, at det er staterne, der har enekompetence, for så vidt angår opretholdelse af den offentlige orden og den indre sikkerhed. Det fastslår Domstolen, og det er jo rigtigt.
Ane Halsboe-Jørgensen (S), 2025-12-04:
Samtidig synes jeg også, det er en central pointe, som forslagsstilleren har i forhold til konkurrence, og respekt for, at det er Enhedslisten, der bringer så skarp konkurrence ind i Folketingssalen, men det er jo noget af det, der gør, at vi er sikre på, at man ikke kommer til at betale for meget som forbruger, når man står med indkøbskurven.
Kristian Jensen (V), 2003-12-18:
Hvis fru Pia Gjellerup mener, at der ikke har været debat under andre lovforslag, så vil jeg foreslå, at fru Pia Gjellerup sætter sig ind i, hvorledes debatten var under byfornyelsesforslaget, under erhvervsskoleforslaget, under forslaget omkring hjemmeserviceordning, hvor der har været en ganske livlig og lang debat om samtlige forslag.
Keld Albrechtsen (EL), 2001-02-20:
Som også hr. Claus Larsen-Jensen var inde på, så behandler vi jo denne her sag ud fra den specielle baggrund, at vi her i Folketinget og i den danske befolkning i 1980'erne havde en lang række bestræbelser, som var medvirkende til internationalt at styrke modstanden mod apartheidstyret og medvirkende til at gøre det muligt at få et mere demokratisk styre i Sydafrika og nogle muligheder for på sigt både at få afskaffet racismen og få skabt et samfund, der kan bevæge sig i retning af et velfærdssamfund.
Marianne Jelved (RV), 2001-05-16:
Jeg må henvise til hr. Jens Kirk, der meget fair indleder sin begrundelse for spørgsmålet med at referere til den debat, der har været i Folketinget for få uger siden om landdistriktredegørelsen, hvor der stort set var enighed. Vi har ikke nogen andre meninger end dem, der blev tilkendegivet under den debat i Folketinget for få uger siden.
Morten Messerschmidt (DF), 2023-05-03:
Det er altså en underlig pjokket måde at gå til grundloven på at mene, at den skulle tilsige, at vi som lovgivere ikke kan sige, at totalitære symboler, som verden over bliver brugt til at holde kvinder nede som andenrangsmennesker, skal forbydes for folk, der er aflønnet af staten.
Bendt Bendtsen (KF), 2003-12-11:
Der er jo forskelle, når vi taler om forbedringsudgifter, vedligeholdelsesudgifter i byfornyelsen, og de typiske eksempler på vedligeholdelsesarbejder er udskiftning og reparation af tag og vinduer og maling af facader, opretning af trapper og udskiftning af udtjente installationer.
Per Clausen (EL), 2010-12-02:
Altså, alle de ting er selvfølgelig med til at skabe en billigere fødevareproduktion, og det kunne man jo så bare sige, altså at det er det, man har valgt, at det er det, man vil, i stedet for at man kombinerer en kampagne om, at det er meget billigt, med smukke naturbilleder, som måske giver det klare indtryk, at her indgår ingenting, som ikke direkte stammer fra naturen.
Simon Emil Ammitzbøll (RV), 2008-05-22:
Det med afslutningsceremonien er vist kommet ind, fordi det på et tidspunkt så ud, som om der slet ikke var nogen, der ville deltage i åbningsceremonien, og så måtte man jo finde på endnu en ceremoni, man også ville boykotte, så man ligesom havde noget at gribe fat i.
Lars Løkke Rasmussen (V), 2014-10-09:
Men det har vi så bøjet os for, og så har vi peget på, at der måske var tre steder, man kunne lave delaftaler: En kræftplan, noget på udlændingeområdet – udlændingeområdet, som presser vores økonomi – og så i forhold til Leonoras fødselsdag, altså en vækstplan 3, som kan sikre, at vi får vækst igen, gang i den private beskæftigelse og jobskabelse og dermed den velstandsforøgelse, der skal til, for at man også i fremtiden får råd til at indfri sine børns fødselsdagsønsker.
Frank Jensen (S), 2003-03-21:
Det ændrer ikke ved, at vi i Socialdemokratiet mener, at det ville være bedst, at Saddam Hussein ikke var i Bagdad, ikke var leder af Irak, men det er ikke et spørgsmål, vi tager stilling til, hverken i forbindelse med beslutningsforslaget her, eller i forhold til de resolutioner, som vi har støttet, om, at Saddam Hussein skulle fjernes, men det er et håb, og det kan man selvfølgelig kun bære ved til i form af, at han enten bliver fjernet af sit eget folk, eller at han bliver stillet for en international straffedomstol for de ugerninger og for de fornedrelser og folkedrab, som der formentlig også er tale om at han bærer ansvaret for i forhold til kurderne i det nordlige Irak.
Lisbeth Bech Poulsen (SF), 2018-01-23:
Endelig vil jeg sige, at vi, hvis finansieringen havde været et anden, måske kunne have sagt, at okay, der er fordele og ulemper ved det her forslag, og vi vil gerne støtte det, men det er ingen hemmelighed, at vi har været meget kritiske over for den samlede finansiering af den her pakke.
Eigil Andersen (SF), 2010-10-12:
Den har været rettet imod den branche, som rådene arbejder for, og den beskrivelse, som bliver givet heroppefra, peger jo i retning af, at man nærmest forestiller sig, at branchearbejdsmiljørådene med 50 mio. kr. til rådighed i stedet for 90-100 mio. kr. til rådighed nu skal ud på de enkelte arbejdspladser.
Martin Lidegaard (RV), 2021-03-26:
Men jeg kan ikke lade være med at sige, at jeg synes, det har været svært at følge tilblivelsen, fordi det altid er en svær balance mellem at passe på Danmark og passe på, kan man sige, vores infrastruktur, den kritiske infrastruktur, som vi alle sammen gerne vil, og som jo så betyder, at man giver stadig flere beføjelser til staten – i det her tilfælde Center for Cybersikkerhed – og jeg kan ikke se, at der er meget andet at gøre.
Martin Henriksen (DF), 2010-02-05:
Jeg tror, at det, der vil gøre sig gældende, egentlig bare er sådan almindelig dansk gæstfrihed, for hvis der kommer nogen på besøg hjemme hos en eller man skal holde et møde, eller hvad man nu skal, så vil man selvfølgelig forsøge at indrette sig efter dem, der kommer på besøg.
Kristian Thulesen Dahl (DF), 2007-09-06:
Siden man altså nu i Socialdemokratiet for åben skærm fortæller, at man godt ved, hvad det, man har foreslået, koster, så synes jeg egentlig, at det, når vi har en finanslovdebat, vil være befriende, at Socialdemokratiets finansordfører også beriger os andre med den oplysning.
Ole Stavad (S), 2000-05-11:
Det var et gartneri, der havde fået en meget kraftig værdistigning, fordi jorden var kommet ind som byzonejord, og bemærkningerne dokumenterede sådan set, at der er nogle, der måske er lidt mere parat til også at tage den besværlige diskussion, når man er i opposition, end andre. Det kunne være herligt, hvis den opposition, som den nuværende regering har, udviste den samme ansvarlighed i forhold til økonomien, også når det engang imellem er en lidt besværlig diskussion.
Anne Baastrup (SF), 2005-06-14:
Fru Louise Frevert overværede selv den deputation, hvor Morten Carlsson og et par stykker til fra Landsforeningen Autisme kom og sagde, om de ikke bare regionalt kunne få en centerskole, som kunne stå for vidensudvikling og sikkerhed for, at deres autistiske børn i regionen, i de forskellige kommuner, hvor der er mindre institutioner, rent faktisk havde et sted nært, tæt på.
Kristian Bøgsted (DD), 2025-03-26:
Det er præcis derfor, at jeg fra starten af har sagt, at det her er en fuldstændig vanvittig afgift at putte på fiskeriet, for det smadrer fiskeriets konkurrenceevne, for de danske fiskere kan ikke konkurrere; vi er det eneste land, der har pålagt den afgift her på den måde, som man gør over for fiskeriet.
Sólbjørg Jakobsen (LA), 2026-02-03:
Så de seks sager, jeg nævner, hvor man faktisk bruger menneskerettighederne til at sige, at en persons ret til familieliv faktisk er vigtigere end Danmarks ret til egentlig at sætte nogle grænser for, hvad vi vil finde os i i vores land, når vi tager folk herind, er ikke det, man kritiserer; man kritiserer ikke den del.
Lars Løkke Rasmussen (M), 2024-03-13:
Et af de forslag, der ligger i det forslag til strategi, der blev lanceret sidste uge, og som vi alle sammen har brug for at sætte os nærmere ind i, er jo det her forslag om en krisemekanisme, som under visse nærmere omstændigheder skal gøre det muligt at prioritere specifikke ordrer af en bestemt type forsvarsmateriel.
Bendt Bendtsen (KF), 2008-04-08:
Det betyder, at vi nu i dag behandler fit & proper, altså egnethed og hæderlighed, at vi bearbejder nye metoder til optjening af pension for livsforsikringsselskaber for at give nogle nye produktmuligheder, at vi giver nogle tidsfrister for sammenlægning af finansielle virksomheder, at vi giver tilbudspligt ved aktieemissioner, som ordførerne også har taget godt imod, at vi giver flere oplysningskrav på de regulerede markeder og de alternative markedspladser, og at vi også implementerer hvidvaskdelen.
Pernille Vermund (NB), 2020-06-02:
Jeg havde sådan set ikke tænkt mig, at jeg skulle bruge de ærede medlemmers tid i dag på at tage ordet, men efter at jeg har fået kritik fra både DF og fra hr. Simon Emil Ammitzbøll-Bille, så tænker jeg, at det er på sin plads – på sin plads at forklare, at et forslag, som handler om, at vi skal fjerne anerkendelsen af de islamiske trossamfund, ikke er i strid med vores grundlov og vores religionsfrihed.
Ole Stavad (S), 1999-05-06:
For det første: Efter min opfattelse en væsentlig større retsusikkerhed for den enkelte borger, for nu bliver det så, hvis ikke vi gør andet - og der hørte jeg godt bemærkningerne fra hr. Aage Frandsen - den enkelte borger og den enkelte kommunale skatteforvaltning, der skal sidde og nærlæse alle kendelser og domme, der kommer fra Landsskatteret, domstole m.v., og vurdere, når man får sagerne ind, om det så er noget, der giver os anledning til at... osv. Fordelen ved den praksis, som vi viderefører, men med en mulighed for den enkelte for at gå væsentligt længere tilbage, end der har været hidtil, er, efter den gængse opfattelse af begrebet retssikkerhed, en væsentlig styrkelse og forbedring af den enkelte borgers retssikkerhed, som det ligger i regeringens forslag. Men derudover har vi så sikret, at det er den centrale told- og skattemyndighed, der har ansvaret for at gå ned og vurdere og udsende genoptagelsescirkulæret.
Henning Hyllested (EL), 2017-12-07:
Men det skal også være i form af at udvikle hele ideen omkring samkørsel og delebil – det er alt for lidt udbredt i dag i Danmark, især i vores yderområder – hele spørgsmålet om flekstrafikken, teletaxa og alle de der ting; og flekstrafikken må vi jo så håbe netop kommer under ordnede forhold efter vores forhandling af taxaloven i dag.
Hans Christian Schmidt (V), 2005-03-04:
Forslaget viderefører i vid udstrækning bestemmelserne i de gældende to love, og jeg er bl.a. glad for at kunne sige, at lovforslaget viderefører de bestemmelser i den særlige jordkøbslov, der muliggør erhvervelse af jord til kolonihaveformål og sikring af bestående havekolonier.
Louise Frevert (DF), 2004-10-20:
Positivt kan man sige, at ved, at der kommer kvalificerede unge mennesker fra eksempelvis oversøiske lande, kan det højne studiemiljøet, og de kan tilføre miljøet nogle andre incitamenter, eksempelvis en anden form for studieånd, som der findes i mange lande, hvor man er anderledes disciplineret og målrettet end i Danmark.
Villy Søvndal (SF), 2003-02-26:
Det er da ikke særlig klogt af en politisk leder i Europa, der ved, at 80 pct. af europæerne er imod den her krig, uanset hvor mange kræfter politiske ledere bruger, som er imod den krig, til at udråbe dem alle sammen til venstreorienterede. Så mange venstreorienterede er der desværre ikke, synes jeg.
Alexander Ryle (LA), 2025-02-20:
TV 2 havde en artikel for et par dage siden, i forhold til at det kun er 15 pct. af danske forældre, der gør brug af de her forældrekontrolfunktioner, fordi de ikke mener, det er deres opgave at holde øje med, hvad deres børn foretager sig på nettet og på sociale medier.
Nick Hækkerup (S), 2020-05-27:
Det er også derfor, regeringen har besluttet, med virkning fra i mandags, den 25. maj, at udvide listen over anerkendelsesværdige formål, så f.eks. udlændinge med bopæl i de nordiske lande eller Tyskland kan indrejse, hvis de ejer et sommerhus i Danmark, som de ønsker at tage ophold i.
Özlem Sara Cekic (SF), 2010-02-12:
Jeg vil bare rigtig gerne spørge ordføreren, nu hvor der ikke er sundhedsrum, om det så betyder, og tror ordføreren på, at der er færre hårdt ramte stofmisbrugere, der vil dø, fordi de kommer til at fixe under forhold, som er enormt sundhedsskadelige?
Mogens Jensen (S), 2013-10-08:
Så er det ligesom slået fast her i valgkampen. Når det nu står klart, at det, der vil være den almindelige praksis, er, at man kan støtte en kommunal biograf med ½ mio. kr., så synes jeg bare, at hr. Alex Ahrendtsen skal have tallene, det vil jeg sige til almindelig oplysning.
Peter Skaarup (DF), 2012-04-10:
Det kan lyde lidt abstrakt for nogle, men det er jo i virkeligheden konkrete sager, der afgøres ved domstolene, hvor mennesker af kød og blod har været udsat for personfarlig kriminalitet, og hvor det ikke bare fysisk, men også psykisk på lang sigt er gået hårdt ud over dem.
Mads Rørvig (V), 2011-05-24:
Ja, det hænger rigtig godt sammen, for som hr. Frank Aaen også rigtigt nok nævner, er det et mål for regeringen at øge arbejdsstyrken, og det er jo også præcis det, man gør i det her forslag ved at gøre det mere attraktivt at få udført, man kan sige, hvidt arbejde.
Troels Lund Poulsen (V), 2015-11-17:
Man må jo så sige, at SF ikke ønsker at understøtte danske virksomheder, og det er fair nok, at SF så ikke ønsker, at man skal have den mulighed, mange andre lande har, i forhold til de nationale eksportkredit faciliteter, de har, som vi f.eks. også ser det i Tyskland.
Line Barfod (EL), 2003-03-25:
Men ligesom andre ordførere er vi betænkelige ved, om man ved reduktionen til 5 statsamtmænd tager forskud på Strukturkommissionens arbejde, og det vil vi meget gerne have afklaret nærmere under udvalgsarbejdet. Men generelt støtter vi, at der kommer et væsentligt bedre tilsyn med kommunerne end det, der er i dag, for desværre ser vi jo, at der jævnlig bliver truffet ulovlige beslutninger rundtomkring i kommunerne, og at det er sjældent, at tilsynet griber ind over for de beslutninger, der bliver truffet.
Mette Thiesen (NB), 2020-04-24:
Og jeg finder det meget besynderligt, at man fra Alternativets ordførers side mener, at det er så vigtigt, at man simpelt hen sætter danskernes sikkerhed og tryghed fuldstændig til side for at sikre, at der er en dømt terrorist, der kan få mulighed for igen at lægge nye planer, hvis man har en reel mulighed for at gå ind i hjemmet.
Vivi Kier (KF), 2010-11-04:
Landet har altså stået midt i en verdensomspændende økonomisk krise, som altså også har ramt Danmark, men grundet den økonomiske kurs og linje, man har kørt herinde, har det jo ikke stået lige så galt til her, som vi ser det står til i Grækenland, Portugal og andre lande.
Pia Gjellerup (S), 2006-01-12:
Ja, ja, det er da i orden, men det er bare ikke frit valg efter den standard, vi forfølger, for vi ønsker og har taget en lang række initiativer til at skabe en bredere adgang til frit valg i det her samfund, og vi har erkendt, at en af forudsætningerne for, at det frie valg fungerer optimalt, er, at man som borger har indblik i, hvad man kan vælge imellem.
Jørgen Arbo-Bæhr (EL), 2007-01-12:
Og jeg kunne egentlig godt tænke mig at høre hr. Carsten Hansen om, hvad hr. Carsten Hansen vil gøre for i forbindelse med forliget at sikre sig, at der også er de lærerkræfter til rådighed, som er nødvendige, for at forslaget kan blive ført ud i livet.
Frank Aaen (EL), 2007-10-11:
Nu må skatteministeren jo undskylde, at vi har taget udgangspunkt i regeringens egen prognose frem til 2015, og der mangler altså 4,2 mia. kr., og de 4,2 mia. kr. kunne selvfølgelig have været brugt til velfærd, i stedet for at man strør dem ud som skattelettelser til dem, der har mest.
Ole M. Nielsen (KRF), 1998-06-03:
Både på andre forbrugsvareområder og på førevareområdet kan man også den ene dag læse på avisernes forbrugerside, at nu skal man altså endelig gøre det og det, og nu skal man spise det og det og købe det og det; men hvis man venter længe nok, og som regel kun et par uger, kan man læse det stik modsatte i avisen.
Peter Hummelgaard (S), 2023-10-27:
Det er i den forbindelse afgørende, at vi arbejder for, at standarden for danske ansvarsområder i Grønland følger standarden i Danmark med selvfølgelig respekt for de særlige forhold og forskelle, der gælder i og mellem vores lande, og at vi prioriterer at opdatere lovgivningen på danske ansvarsområder.
Christian Rabjerg Madsen (S), 2016-01-13:
Hvis det viser sig, at Kolding Kommune med henvisning til forældelsesfristen kan undlade at betale de syge borgere de penge, som de har højesteretsdommens ord for er deres, vil ministeren så tage initiativ til, at reglerne bliver lavet om, sådan at det ikke kan ske fremadrettet?
Keld Albrechtsen (EL), 2002-11-12:
Så har man oven i købet finansieret det ved, at man har indgået en aftale om, at Landsbyggefondens midler skal tømmes over i statskassen, for at der kunne blive råd til at skaffe penge til at forgylde private udlejere, der vil bygge boliger til privat udlejning.
Pernille Rosenkrantz-Theil (S), 2021-04-26:
Jeg er jo rigtig ofte blevet spurgt til det her med, om det ikke er fantastisk, at der er enkelte skoler med en meget skæv etnisk sammensætning, som får meget høje karaktergennemsnit, og det skulle så være sandhedsvidne for, at det søreme er en god måde at drive skole på.
Peter Duetoft (CD), 1997-12-03:
Det var, at man i 1990 kunne fortælle, hvordan det så ud på afdelingerne Nordvang, i 1993 kunne fortælle, hvordan det så ud, i 1995 kunne fortælle, hvordan det så ud, og i 1996 kunne fortælle, hvordan det så ud, men der er intet sket. Vi kunne se de samme firesengsstuer, vi kunne læse de samme historier om mennesker, der var bundet på arme og ben i dagevis
Lisbeth Bech Poulsen (SF), 2014-11-27:
De virksomheder, der bruger de her tricks, gør jo ikke noget direkte ulovligt, og derfor er jeg glad for, at det, jeg hører ordføreren sige i dag, er: Ja, der er ting, der er lovlige i dag, men som vi egentlig ønsker at gøre ulovlige, fordi vi synes, det er rimeligt, at man betaler skat.
Morten Marinus (DF), 2017-03-30:
Nu er det jo to forslag, vi sambehandler her, og jeg vil godt stille et spørgsmål om det ene af dem, og det er netop det med at give valgfrihed til partierne, i forhold til hvilken rækkefølge partiernes kandidater kan stå i ved et Folketingsvalg.
Lars Løkke Rasmussen (V), 2016-11-08:
Så vil jeg i øvrigt gerne kvittere for hr. Morten Østergaards ambition om at deltage og tage ansvar, og det skal jeg formidle videre, for det ser vi gerne, og jeg ser jo også meget gerne, at vi i kølvandet på en finanslovsaftale kan få truffet nogle af de beslutninger om justeringer af gamle reformer, som der er brug for, hvis vi skal have et råderum, som bl.a. kan investeres i forskning, kompetenceløft og andet.
Lotte Rod (RV), 2025-05-07:
Han var uddannet fritidspædagog, og han syntes, hvad der jo kan virke ret sjovt i dag, at legepladserne, altså dengang i 1940'erne, var indrettet til at gøre børnene til robotter, fantasiløse og uproduktive – kun selvvirksomhed og øvelse i demokrati fra barnsben ville gøre børn og unge til samfundsansvarlige borgere.
Eva Kjer Hansen (V), 2004-12-17:
Men tager vi nu bare de midler, der er afsat på finanslovene på det sociale område, og tager bare tallene for finansloven 2005, så er sagen, at de initiativer, som den tidligere regering tog, fylder 1,3 mia. kr. på finansloven for 2005, mens de initiativer, den nuværende regering har taget, fylder 2,1 mia. kr., og se, det er nogle tal, der batter noget og meget tydeliggør, hvordan den her regering prioriterer det sociale område.
Jann Sjursen (KRF), 1998-06-25:
Hr. Søren Søndergaard, Enhedslisten og SF har selvfølgelig ret i, at ud fra barnets tarv skal der også tages højde for, at børn kan få lov til at leve sammen med deres forældre og forældre få mulighed for samkvem med deres børn, men vi vælger altså i denne omgang at undlade at stemme til det ændringsforslag, som SF og Enhedslisten har stillet til det punkt.
Ulla Tørnæs (V), 1998-06-24:
Når vi blev bebrejdet vore beskedne bidrag til det fælles nordatlantiske forsvar, kunne vi behændigt henvise til, at ud over de direkte forsvarsudgifter afholdt i Danmark, afholdt Danmark også store udgifter for at sikre den politiske og strategiske balance i det livsvigtige nordatlantiske område, og så fik vi ofte tilgivelse for vore undladelsessynder på andre felter.
Trine Bramsen (S), 2011-11-15:
Det diskriminerende element bestod i, at det tidligere var muligt for en forretning at vælte gebyret for en betaling foretaget med et udenlandsk kreditkort, altså udstedt som internationalt betalingskort, over på forbrugeren, mens det ikke var muligt at overvælte et gebyr for en betaling foretaget med et kreditkort udstedt i Danmark.
Kaare Dybvad Bek (S), 2024-04-18:
Jeg er i hvert fald glad for, at det, så vidt jeg kan konstatere, er sådan i dag i modsætning til ved de fleste lovbehandlinger, vi har, at der er mange partier, om ikke de fleste – jeg kan ikke lige huske, hvor mange partier vi er i Folketinget lige nu; det skifter jo fra uge til uge – til stede i Folketingssalen.
Michael Aastrup Jensen (V), 2021-04-21:
Det tror jeg egentlig også – undskyld, jeg siger det – at også Enhedslisten har en interesse i, for vi skal jo ikke glemme, at selv om det er totalt ukendt i den brede offentlighed, hvad Europarådet har med at gøre, har Europarådet altså på en lang række områder ansvaret i forhold til menneskerettighederne, herunder selvfølgelig Den Europæiske Menneskerettighedsdomstol.
Mikkel Dencker (DF), 2011-05-12:
Det var såmænd ikke de 100 mio. kr. fra nordsøolien eller skattetænkningen i erhvervslivet – det kan vi godt blive enige om skal stoppes – men de 4,2 mia. kr., som man vil hive ud af den finansielle sektor og erhvervslivet i mere bred forstand.
Per Stig Møller (KF), 2009-11-26:
Der kan derfor ikke være nogen som helst tvivl om, at det er et spørgsmål, som ligger mange på sinde – og med god grund, for klyngevåben brugt ulovligt, dvs. i strid med krigens love, er meget, meget alvorligt og kan skade almindelige civile mennesker, kvinder, mænd og børn, som vandrer på marker, som de troede var renset, og pludselig ramler ind i klyngeammunition.
Anders Fogh Rasmussen (V), 2004-03-24:
Men det var da påfaldende, at han ikke ville redegøre for det. Det må da også undre hr. Søren Søndergaard, hvorfor Saddam Hussein ikke ville fortælle FN, hvad han havde gjort ved de masseødelæggelsesvåben, som vi alle sammen ved at han har haft.
Claus Hjort Frederiksen (V), 2010-11-18:
I øvrigt er det i Danmarks interesse, at vi lader os omfatte af sanktioner, fordi vi dermed får øget indflydelse på samarbejdet, herunder beslutninger om håndhævelse af reglerne om sanktioner over for andre lande, og dermed kan være med til at forhindre, at andre landes uansvarlige økonomiske politik får skadeligt afsmittende virkninger på vækst og beskæftigelse i Danmark.
Jesper Langballe (DF), 2006-03-03:
Hvordan ville hr. Rasmus Prehn have reageret, hvis regeringen og Dansk Folkeparti, finanslovflertallet, fordi en mand promoverer sig selv i medierne som den nyudnævnte chef for eller leder af det kommende koldkrigscenter, en højst forbløffende oplysning, og derefter skriver til ministeren og til nogle folketingsmedlemmer, sådan uden videre på det grundlag sagde: Jamen det er godt, så er centeret dit?
Merete Riisager (LA), 2014-05-13:
I Liberal Alliance har det længe været os magtpåliggende, at universiteterne får mere selvstyre, og i den sammenhæng er det afgørende, at universiteterne får mulighed for at eje deres egne bygninger, så de kan træffe egne prioriteringer i forhold til de ressourcer, der knytter sig hertil.